Diari Oficial de la Generalitat Valenciana


Sumari del DOGV 6134, del 30-10-2009 (2009/12334)

RESOLUCIÓ de 15 d'octubre de 2009, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Psicòlegs de la Comunitat Valenciana i es disposa la seua publicació en el Diari Oficial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6134

Data del DOGV
:   30-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/12413


Data del document
:   15-10-2009

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * col·legi professional

RESOLUCIÓ de 15 d'octubre de 2009, del director general de Justícia i Menor de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Psicòlegs de la Comunitat Valenciana i es disposa la seua publicació en el Diari Oficial de la Comunitat Valenciana. [2009/12113]  
Vist l'expedient de modificació estatutària instruït a instància del Col·legi Oficial de Psicòlegs de la Comunitat Valenciana, inscrit amb el número 6 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el que se sol·licita la inscripció de la modificació dels seus Estatuts en el dit Registre, atenent als següents   
Fets  
Primer  
Francisco Santolaya Ochando, degà del Col·legi Oficial de Psicòlegs de la Comunitat Valenciana, va presentar en data 30 d'abril de 2009, sol·licitud d'inscripció de la modificació dels Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Les modificacions al text dels Estatuts del Col·legi Oficial de Psicòlegs de la Comunitat Valenciana van ser aprovades per la Junta General del mateix d'11 d'abril de 2008.  
Tercer  
Amb data 19 de juny de 2009 es van formular pel Servici d'Entitats Jurídiques observacions prèvies al control de legalitat dels Estatuts.  
Quart  
Amb data 24 de juliol de 2009 va tindre entrada en el Registre de la Conselleria de Justícia i Administracions Públiques escrit del degà del Col·legi Oficial de Psicòlegs de la Comunitat Valenciana en resposta a l'esmentat ofici de 19 de juny de 2009, per mitjà del que manifestava que atenia les observacions prèvies a la pràctica del control de legalitat realitzades pel Servici d'entitats Jurídiques de la Direcció General de Justícia i Menor, i acompanyava nou text estatutari a l'efecte d'esmenar els extrems que en el dit escrit d'observacions es feien constar, en quant que afectaven la legalitat del seu contingut.  
Quint  
Els Estatuts modificats, amb les modificacions procedents en exercici del control de legalitat, figuren Com a annex a la present resolució, donant-se ací per reproduïts.  
Fonaments de dret  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, atribuït a la Direcció General de Justícia i Menor, han d'assumir-se les observacions prèvies formulades pel Servici d'Entitats Jurídiques per mitjà d'ofici de 19 de juny de 2009 així com la redacció estatutària aportada pel Col·legi en resposta a les mateixes, resultant, així mateix, necessari procedir en el text dels Estatuts, en l'article 8, a la substitució de «Conselleria de Presidència», per «Conselleria de Justícia i Administracions Públiques», per ser la conselleria que actualment té atribuïdes les funcions en matèria de col·legis professionals.  
Segon  
L'expedient ha sigut tramitat pel Servici d'entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'Esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel que s'establix l'estructura orgànica bàsica de la Presidència i de les conselleries de la Generalitat, modificat pel Decret 131/2009, de 4 de setembre i pel Decret 140/2009, de 18 de setembre, del Consell, pel que s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel que s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure la modificació dels Estatuts del Col·legi Oficial de Psicòlegs de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el fonament de dret primer.  
2. Publicar la present resolució en el Diari Oficial de la Comunitat Valenciana.  
Contra la resolució que es dicte, que posarà fi a la via administrativa, es podrà interposar, potestativament, recurs de reposició davant del mateix òrgan que hi ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjuí de s'utilitze qualsevol altra via que es considere oportuna.  
València, 15 d'octubre de 2009.- El director general de Justícia i Menor: Antonio Gastaldi Mateo.  
ESTATUTS DEL COL·LEGI OFICIAL DE PSICÒLEGS   
DE LA COMUNITAT VALENCIANA  
TÍTOL PRIMER. DISPOSICIONS GENERALS  
Article 1. Denominació i naturalesa  
Article 2. Principis essencials  
Article 3. Àmbit territorial  
Article 4. Emblema oficial  
Article 5. Patronatge  
Article 6. Domicili, seu i delegacions  
Article 7. Règim jurídic  
Article 8. Relacions amb l'administració autonòmica  
Article 9. Relació del Col·legi amb altres organismes professionals i públics  
Article 10. Assumpció de funcions  
TÍTOL II. FINS I FUNCIONS DEL COL·LEGI  
Article 11. Fins  
Article 12. Funcions  
TÍTOL III. DE LA COL·LEGIACIÓ  
CAPÍTOL I. DELS REQUISITS PER A L'EXERCICI PROFESSIONAL. DELS COL·LEGIATS I DE LA COL·LEGIACIÓ: LES SEUES CLASSES. ADQUISICIÓ, DENEGACIÓ I PÈRDUA DE LA CONDICIÓ DE COL·LEGIAT  
Article 13. Dret de col·legiació  
Article 14. Funcions professionals de la psicologia  
Article 15. Obligatorietat de la col·legiació  
Article 16. Professionals pertanyents a altres col·legis  
Article 17. Drets i obligacions dels professionals pertanyents a altres col·legis  
Article 18. Càrregues  
Article 19. Membres del Col·legi  
Article 20. Sol·licitud de col·legiació  
Article 21. Denegació de col·legiació  
Article 22. Causes d'incapacitat  
Article 23. Pèrdua de la condició de col·legiat  
Article 24. Compatibilitat de la col·legiació amb els drets de sindicació i associació  
CAPÍTOL II. DRETS I DEURES DELS COL·LEGIATS  
Article 25. Drets dels col·legiats  
Article 26. Deures dels col·legiats  
CAPÍTOL III. DELS REQUISITS PER A INSCRIPCIÓ DE LES SOCIETATS EN EL REGISTRE DE SOCIETATS PROFESSIONALS DEL COL·LEGI OFICIAL DE PSICÒLEGS DE LA COMUNITAT VALENCIANA.   
Article 27. Dret d'inscripció   
Article 28. Societats professionals inscrites en altres col·legis de Psicòlegs.  
Article 29. Drets i obligacions de les societats professionals pertanyents a altres col·legis  
Article 30. Càrregues  
Article 31. Sol·licitud d'inscripció en el registre de societats professionals.   
Article 32. Resolució negativa d'inscripció.   
Article 33. Baixa de la societat professional en el registre de societats professionals.  
CAPÍTOL IV. DRETS I DEURES DE LES SOCIETATS PROFESSIONALS  
Article 34. Drets de les societats professionals.  
Article 35. Deures de les societats professionals  
TÍTOL IV. DELS ÒRGANS DE GOVERN  
CAPÍTOL I. LA JUNTA GENERAL  
Article 36. De la Junta General  
Article 37. Tipus de juntes generals  
Article 38. Convocatòries de la Junta General  
Article 39. Normativa de les reunions de la Junta General  
Article 40. Actes de la Junta General  
Article 41. Competències de la Junta General  
CAPÍTOL II. LA JUNTA DE GOVERN  
Article 42. Composició  
Article 43. Funcions de la Junta de Govern  
Article 44. Competències indelegables de la Junta de Govern  
Article 45. Durada dels càrrecs  
Article 46. Moció de censura  
Article 47. Reunions  
Article 48. De la Comissió Permanent  
Article 49. Del degà  
Article 50. De les atribucions dels vicedegans  
Article 51. De les atribucions del secretari  
Article 52. De les atribucions del vicesecretari  
Article 53. De les atribucions del tresorer  
Article 54. De les atribucions dels vocals  
Article 55. De l'assessorament  
CAPÍTOL III. ELECCIONS DE LA JUNTA DE GOVERN  
Article 56. Condicions per a ser elector i elegible  
Article 57. Candidatures  
Article 58. Procediment electiu  
TÍTOL V. DEL RÈGIM ECONÒMIC  
Article 59. Règim econòmic  
Article 60. Dels recursos econòmics del Col·legi  
Article 61. Pressupost  
Article 62. Liquidació de béns  
TÍTOL VI. DEL RÈGIM DE RESPONSABILITATS  
CAPÍTOL I. RESPONSABILITAT CIVIL I PENAL  
Article 63. Responsabilitat civil i penal  
CAPÍTOL II. RESPONSABILITAT DISCIPLINÀRIA  
Article 64. Principis generals  
Article 65. Facultats disciplinàries  
CAPÍTOL III. DE LES FALTES COMESES PELS PROFESSIONALS COL·LEGIATS   
Article 66. Graduació  
Article 67. Faltes lleus   
Article 68. Faltes greus  
Article 69. Faltes molt greus  
Article 70. Agreujants de la responsabilitat  
CAPÍTOL IV. DE LES SANCIONS QUE ES PODEN IMPOSAR ALS PROFESSIONALS COL·LEGIATS   
Article 71. Sancions  
Article 72. Sancions accessòries  
Article 73. Facultats sancionadores  
Article 74. Efectes de les sancions  
Article 75. Extinció de la responsabilitat disciplinària  
Article 76. Prescripció i cancel·lació  
Article 77. Prescripció de les sancions  
Article 78. Rehabilitació  
CAPÍTOL V. DE LES FALTES COMESES PER LES SOCIETATS PROFESSIONALS  
Article 79. Graduació  
Article 80. Faltes lleus   
Article 81. Faltes greus  
Article 82. Faltes molt greus  
CAPÍTOL VI. DE LES SANCIONS QUE ES PODEN IMPOSAR A LES SOCIETATS PROFESSIONALS  
Article 83. Sancions   
Article 84. Sancions accessòries  
Article 85. Facultats sancionadores  
Article 86. Efectes de les sancions  
Article 87. Extinció de la responsabilitat disciplinària  
Article 88. Prescripció i cancel·lació  
Article 89. Prescripció de les sancions  
Article 90. Rehabilitació  
TÍTOL VII. DE LA COMISSIÓ DEONTOLÒGICA  
Article 91. Composició i funcionament  
TÍTOL VIII. DEL PROCEDIMENT DISCIPLINARI  
CAPÍTOL I. ACTES PREVIS I COMPETÈNCIA  
Article 92. Informació reservada  
Article 93. Òrgans competents  
CAPÍTOL II. INICIACIÓ DEL PROCEDIMENT  
Article 94. Formes d'iniciació  
Article 95. Formalització de l'acord d'iniciació  
Article 96. Mesures de caràcter provisional  
CAPÍTOL III. INSTRUCCIÓ DEL PROCEDIMENT  
Article 97. Actes d'instrucció i al·legacions  
Article 98. plec de càrrecs  
Article 99. Pràctica de la prova  
Article 100. Tràmit d'audiència  
Article 101. Proposta de resolució  
CAPÍTOL IV. FINALITZACIÓ DEL PROCEDIMENT  
Article 102. Resolució  
CAPÍTOL VI. RÈGIM DISCIPLINARI DELS MEMBRES DE LA JUNTA DE GOVERN  
Article 103. Competència  
TÍTOL IX. DEL RÈGIM D'HONORS I DISTINCIONS  
Article 104. Competència  
Article 105. Classes d'honors i distincions  
Article 106. Procediment per a la concessió  
TÍTOL X. DEL RÈGIM JURÍDIC  
Article 107. Notificació d'acords  
Article 108. Recursos  
Article 109. Nul·litat i anul·labilitat  
TÍTOL XI  
CAPÍTOL I. MODIFICACIÓ D'ESTATUTS  
Article 110. Modificació d'estatuts  
CAPÍTOL II. UNIÓ, FUSIÓ, ABSORCIÓ I DISSOLUCIÓ  
Article 111. Unió, fusió i absorció  
Article 112. Dissolució  
DISPOSICIÓ ADDICIONAL  
Disposició addicional única  
DISPOSICIÓ TRANSITÒRIA  
Disposició transitòria  
TÍTOL PRIMER  
DISPOSICIONS GENERALS  
Article 1. Denominació i naturalesa  
El Col·legi Oficial de Psicòlegs de la Comunitat Valenciana és una corporació de dret públic, amb personalitat jurídica pròpia i amb capacitat plena per al compliment dels seus fins i l'exercici de les seues funcions, que ha estat creat per Llei 13/2003, de 10 d'abril, de la Comunitat Valenciana, per segregació del Col·legi Oficial de Psicòlegs d'àmbit estatal de la històrica Delegació del Col·legi Oficial de Psicòlegs del País Valencià.  
Article 2. Principis essencials  
Són principis essencials de la seua estructura interna i funcionament, la igualtat dels seus membres, l'elecció democràtica dels seus òrgans de govern, l'adopció d'acords per majoria i la seua lliure activitat dins del respecte a les lleis.   
Article 3. Àmbit territorial  
L'àmbit territorial d'actuació del Col·legi Oficial de Psicòlegs de la Comunitat Valenciana s'estén a tot el territori de la Comunitat Valenciana.  
Article 4. Emblema oficial  
L'emblema del Col·legi Oficial de Psicòlegs de la Comunitat Valenciana estarà format pel símbol de la lletra grega psi.  
Article 5. Patronatge  
El Col·legi Oficial de Psicòlegs de la Comunitat Valenciana reconeix Juan Huarte de Sant Joan com el seu patró.  
Article 6. Domicili, seu i delegacions  
La seu del Col·legi radica a la ciutat de València, carrer Comte d'Olocau, número 1, baix. El domicili pot ser modificat per acord de la Junta General.  
Per acord de la Junta General, amb un informe previ de la Junta de Govern, es podran constituir delegacions del Col·legi Oficial de Psicòlegs de la Comunitat Valenciana a les províncies de València, Alacant i Castelló quan, prèvia petició, es complisquen els requisits següents:  
a) Que la petició provinga dels col·legiats adscrits a tot l'àmbit provincial, i es realitze per mitjà d'un escrit signat per un vint per cent, com a mínim, dels col·legiats adscrits a aquest.  
b) Que en el dit àmbit provincial hi haja un nombre de col·legiats que permeta la seua viabilitat econòmica i total independència pressupostària de la nova delegació.  
c) Que en la votació que decidisca la constitució de la delegació, realitzada pels col·legiats adscrits al Col·legi Oficial de Psicòlegs de la Comunitat Valenciana, s'obtinguen les dues terceres parts dels vots favorables a la constitució de la delegació  
Article 7. Règim jurídic  
El Col·legi és regit pels presents Estatuts; per la Llei 13/2003, de 10 d'abril, de la Generalitat Valenciana, de Creació del Col·legi Oficial de Psicòlegs de la Comunitat Valenciana; per la Llei de Col·legis Professionals de la Comunitat Valenciana; el Decret 4/2002, de 8 de gener, del Consell, pel qual s'aprova el Reglament de Desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i la resta de legislació bàsica de l'Estat, així com per la normativa aprovada per la Comunitat Valenciana.  
Article 8. Relacions amb l'administració autonòmica  
El Col·legi Oficial de Psicòlegs de la Comunitat Valenciana es relacionarà amb la Conselleria de Justícia i Administracions Públiques del Consell pel que fa als aspectes institucionals i corporatius, i en tot el que afecta els continguts de la professió, es relacionara amb les conselleries de la Generalitat, la competència de les quals tinga relació amb la professió de psicòleg.  
Article 9. Relació del Col·legi amb altres organismes professionals i públics  
1. El Col·legi Oficial de Psicòlegs de la Comunitat Valenciana s'integrara en el Consell General de Col·legis Oficials de Psicòlegs d'Espanya, d'acord amb el que determine la legislació general de l'Estat.  
2. Sense perjudici del que disposa l'apartat anterior, el Col·legi Oficial de Psicòlegs de la Comunitat Valenciana podrà establir acords, concerts, convenis de col·laboració i de reciprocitat, amb altres col·legis, associacions i entitats, tant de la Comunitat Valenciana com de fora del dit àmbit territorial.  
3. El Col·legi Oficial de Psicòlegs de la Comunitat Valenciana, oït el Consell General de Col·legis, podrà establir amb els organismes estrangers i internacionals les relacions que dins del marc de la legislació vigent considere convenients.  
Article 10. Assumpció de funcions  
D'acord amb el que disposa l'article 14.3 de la Llei 6/1997, de 4 de desembre, de Consells i Col·legis de la Comunitat Valenciana, i la seua Llei de Creació, el Col·legi Oficial de Psicòlegs de la Comunitat Valenciana assumeix les funcions que, pels Consells Valencians de Col·legis Oficials, tenen atribuïdes.  
TÍTOL II  
FINS I FUNCIONS DEL COL·LEGI  
Article 11. Fins  
El Col·legi Oficial de Psicòlegs de la Comunitat Valenciana té com a fins essencials els següents:  
a) L'ordenació de la professió, ja s'exercisca individualment o a través d'una societat professional, dins del marc legal respectiu, en l'àmbit de la seua competència i en benefici, tant de la societat a què serveix, com dels interessos generals que li són propis.  
b) Vigilar l'exercici de la professió de psicòleg, facilitant el coneixement i compliment de qualsevol tipus de disposicions legals que l'afecten, fent complir l'ètica professional i el Codi Deontològic del Psicòleg, així com vetlar per l'adequat nivell de qualitat de les prestacions professionals dels col·legiats; i promoure per a això la formació, i perfeccionament d'aquests, així com la seua acreditació per a la pràctica professional en àrees especifiques d'intervenció.  
c) La defensa dels interessos professionals dels col·legiats i la representació exclusiva de l'exercici de la professió de psicòleg, especialment en les seues relacions amb les administracions públiques de qualsevol àmbit.  
d) Col·laborar amb els poders públics en la reglamentació de les condicions generals de l'exercici de la professió.  
e) Representar els interessos generals de la professió a Comunitat Valenciana,.  
f) Fomentar les relacions professionals dels col·legiats i amb altres professions.  
g) Vetlar perquè l'activitat professional s'adeqüe a les necessitats i interessos de la societat.  
Article 12. Funcions  
Corresponen al Col·legi Oficial de Psicòlegs de la Comunitat Valenciana, en el seu àmbit territorial, les funcions següents:  
a) Ordenar, en l'àmbit de la seua competència, l'activitat professional dels col·legiats, i de les societats professionals; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'orde professional i col·legial.  
b) Procurar l'harmonia i col·laboració entre els col·legiats, i impedir la competència deslleial entre aquests.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge, en aquells conflictes que per motius professionals se susciten entre col·legiats amb motiu de l'exercici professional, ja s'exercisca individualment o a través d'una societat professional, o en aquelles que el Col·legi siga designat per a administrar l'arbitratge, conforme l'article 14 de la Llei 60/2003, de 23 de desembre, d'Arbitratge  
e) Encarregar-se del cobrament de les percepcions, remuneracions o honoraris professionals, quan el col·legiat o la societat professional ho sol·liciten lliurement i expressament.  
f) Visar els treballs professionals dels col·legiats i de les societats professionals. El visat no comprendrà els honoraris ni altres condicions contractuals, la determinació de les quals es deixa al lliure acord de les parts.  
g) Organitzar cursos de formació i perfeccionament professional per als seus col·legiats, acreditats amb el seu corresponent nombre d'hores lectives, per tal que siguen correctament reconeguts per les comunitats autònomes i/o per l'Estat, l'assistència de les quals serà facultativa, dels quals s'expedirà les acreditacions adients als col·legiats per a la seua intervenció en àrees específiques, i establirà els criteris d'acreditació professional per a cada àrea d'intervenció. Així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats, sense perjudici de les competències que puguen derivar-se de la normativa estatal.  
h) Exercir en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en quants litigis afecten els interessos professionals.  
i) Participar en els òrgans consultius de l'administració en la matèria de la seua competència, quan aquella ho requerisca o resulte de les disposicions aplicables.  
j) Exercir quantes funcions els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per iniciativa pròpia.  
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous/ves col·legiats/ades.  
l) Aprovar els seus pressupostos, així com regular i fixar les quotes dels seus col·legiats.  
m) Facilitar als tribunals, d'acord amb les lleis, la relació de col·legiats i societats professionals que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
n) Establir barems d'honoraris, que tindran caràcter merament orientatiu.  
nn) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
o) Aprovar els seus Estatuts i reglaments de règim interior.  
p) Evacuar l'informe preceptiu sobre tots els projectes de normes del Consell, que afecten la professió.  
q) Promoure i organitzar congressos jornades i trobades cientificoprofessionals, per tal de fomentar l'intercanvi de coneixements i experiències i promocionar la psicologia.  
r) Fomentar i estimular la investigació entre els seus col·legiats.  
s) Regular i exigir les aportacions econòmiques dels seus membres.  
t) Tindre coneixement previ de la publicitat dels seus col·legiats i de les societats professionals, i vetlar que aquesta s'adapte a les normes d'àmbit estatal i de la Comunitat Valenciana.  
u) Redactar els reglaments de règim intern que s'estimen convenients per a la bona marxa del Col·legi. Aquests reglaments en cap cas contradiran allò que s'ha establit en aquests Estatuts.  
v) Arreplegar i elaborar normes deontològiques comunes a la professió.  
w) Verificar i, si fa al cas, exigir el compliment del deure de col·legiació.  
x) Elaborar els criteris i procediments per a acreditar, en els distints àmbits i nivells d'intervenció, l'exercici professional dels col·legiats, segons les seues qualificacions, competències, i experiències, en cada un d'ells, per tal de garantir la qualitat dels serveis professionals a la societat, ja s'exercisca individualment o a través d'una societat professional.  
y) Aquelles que li siguen atribuïdes per la legislació bàsica de l'Estat, per la Llei de Col·legis Professionals Estatal i de la Comunitat Valenciana o per altres normes de rang legal o reglamentari, els siguen delegades per les administracions públiques, o es deriven de convenis de col·laboració amb aquestes.  
z) En general, quantes funcions s'adrecen al compliment dels fins assignats al Col·legi Oficial de Psicòlegs de la Comunitat Valenciana i redunde en benefici dels interessos dels ciutadans, col·legiats i societats professionals, i la resta de fins de la Psicologia  
TÍTOL III  
DE LA COL·LEGIACIÓ I DE LA INSCRIPCIÓ   
DE LES SOCIETATS PROFESSIONALS  
CAPÍTOL I  
DELS REQUISITS PER A L'EXERCICI PROFESSIONAL. DELS COL·LEGIATS I DE LA COL·LEGIACIÓ: LES SEUES CLASSES. ADQUISICIÓ, DENEGACIÓ I PÈRDUA DE LA CONDICIÓ DE COL·LEGIAT  
Article 13. Dret de col·legiació  
Tenen dret a incorporar-se en el Col·legi Oficial de Psicòlegs de la Comunitat Valenciana els qui es troben en possessió del títol de llicenciat en Psicologia o els homologats pel Reial Decret 1.954/1994, de 30 de setembre, sobre Homologació de Títols als del Catàleg de Títols Universitaris Oficials, creat pel Reial Decret 1.497/1987, de 27 de novembre (BOE 275/1994, de 17.11.1994).  
Article 14. Funcions professionals de la Psicologia  
El Col·legi Oficial de Psicòlegs de la Comunitat Valenciana assumeix la següent definició basada en l'establida per l'Organització Internacional del Treball en la Classificació Internacional Uniforme d'Ocupacions Comunitària, CIUO-88 (COM) adoptada per la Unió Europea i incorporada per Espanya com a Classificació Nacional d'Ocupacions (CON-94) pel Reial Decret número 917/1994, de 6 de maig, sense perjudici de la configuració normativa que, d'acord amb el que preveu l'article 36 de la Constitució, en relació amb l'activitat professional de psicòleg, en el futur puga ser aprovada.  
Segons aquesta definició:  
Els psicòlegs realitzen investigacions i estudien els processos mentals i el comportament dels sers humans, individualment o com a membres de grups o societats, assessoren i apliquen sobre aquests coneixements, per tal de promoure la salut, l'adaptació i el desenrotllament tant individual com social, educatiu o professional de les persones.  
Dins de les seues tasques s'inclouen, entre altres:  
- Idear, construir i aplicar proves psicològiques, per tal de determinar característiques mentals, comportamentals, psicopatològiques, físiques i d'un altre tipus de les persones, per exemple, pel que fa a intel·ligència, facultats, aptituds i disposicions, interpretar i avaluar els resultats i oferir assessorament sobre açò.  
- Avaluar, diagnosticar, tractar i previndre els trastorns mentals o psicopatològics, com també els factors comportamentals o psicològics que puguen afectar la salut. Podrà consultar o demandar informe a altres professionals de branques connexes per a millor aconseguir aquests fins.  
- Estudiar i investigar la influència dels factors hereditaris, socials, professionals i d'un altre gènere, sobre la forma de pensar i el comportament de cada persona.  
- Realitzar la intervenció, tractament psicològic i/o psicoteràpia individual o grupal, orientats a millorar la salut i l'adaptació de les persones en l'àmbit organitzacional, social, educatiu, clínic, i totes aquelles àrees de desenrotllament de la Psicologia Professional.  
- Realitzar entrevistes de caràcter terapèutic, diagnòstic, d'avaluació o assessorament i prestar serveis de suport i orientació posterior.  
- Mantindre els contactes necessaris amb familiars, autoritats, docents o ocupadors, i recomanar com resoldre o tractar els problemes i qüestions que s'hagen plantejat.  
- Preparar ponències i informes de caràcter acadèmic, científic i professional.  
- Supervisar altres treballadors.  
- Coordinar, supervisar i dirigir grups humans en els distints àmbits d'intervenció.  
- Realitzar tasques afins.  
Article 15. Obligatorietat de la col·legiació  
1. Per a l'exercici de la professió del psicòleg a la Comunitat Valenciana hi caldrà, com a requisit indispensable, la incorporació al Col·legi Oficial de Psicòlegs de la Comunitat Valenciana, sense perjudici del que estableix la legislació bàsica estatal, en els termes que disposa l'article 3, apartat 2, de la Llei 2/1974, de 13 de febrer, en la redacció donada pel Reial Decret Llei 6/2000, de 23 de juny i, si fa al cas, la comunicació exigida per l'esmentat precepte legal.  
2. No obstant el que disposa l'apartat anterior, els professionals inscrits en qualsevol Col·legi de Psicòlegs del territori espanyol podran exercir la professió en l'àmbit d'aquest Col·legi, prèvia comunicació del Col·legi de procedència i compliment dels requisits establits en l'article següent, sense perjudici de l'obligatorietat d'aportar els documents que acrediten la inscripció en el corresponent registre.  
3. La lliure prestació de serveis professionals dels nacionals dels estats membres de la Unió Europea, o d'altres països per als quals així s'haja establit, serà regida per la normativa comunitària i la legislació bàsica estatal.  
Article 16. Professionals pertanyents a altres col·legis de Psicòlegs   
Els psicòlegs que pertanguen a un altre col·legi oficial, dins del territori espanyol, i pretenguen exercir la professió en l'àmbit d'aquest Col·legi hauran de comunicar -a través del seu Col·legi respectiu- al Col·legi Oficial de Psicòlegs de la Comunitat Valenciana, els punts següents:  
a) Nom, cognoms i adreça professional en l'àmbit territorial en què estiga col·legiat.  
b) Si exerceixen la professió de psicòleg individualment o a través d'una societat professional.  
Article 17. Drets i obligacions dels professionals pertanyents a altres col·legis   
Els drets i obligacions dels professionals que estiguen col·legiats en altres col·legis i exercisquen a l'àmbit del Col·legi Oficial de Psicòlegs de la Comunitat Valenciana seran els següents:  
a) Quedaran subjectes a les normes deontològiques i de disciplina aplicables als psicòlegs del Col·legi Oficial de Psicòlegs de la Comunitat Valenciana  
b) Només podran exercir els drets col·legials en el col·legi d'origen.  
Article 18. Càrregues  
Als psicòlegs col·legiats en altres col·legis i que vullguen procedir a la seua alta en el Col·legi Oficial de Psicòlegs de la Comunitat Valenciana no se'ls exigirà quota d'ingrés, però hauran de contribuir a les càrregues del Col·legi Oficial de Psicòlegs de la Comunitat Valenciana, en els mateixos termes que els psicòlegs incorporats en aquest.  
Article 19. Membres del Col·legi  
Les persones que constitueixen el Col·legi Oficial de Psicòlegs de la Comunitat Valenciana poden ser:   
1. Membres ordinaris: les persones naturals que, reunint totes les condicions exigides, hagen obtingut la incorporació al Col·legi.  
2. Societats professionals: les societats que, tenint com a objecte social l'exercici en comú de l'activitat professional de la Psicologia, s'hagen constituït com a societats professionals en els termes establits en la Llei 2/2007, de 15 de març, de Societats Professionals i hagen estat inscrites en el registre de societats professionals del Col·legi Oficial de Psicòlegs de la Comunitat Valenciana .   
3. Membres d'honor: aquelles persones, naturals i jurídiques, que reben tal nomenament en atenció als mèrits i serveis rellevants prestats, a favor de la professió. La designació serà feta per la Junta de Govern.  
Article 20. Sol·licitud de col·legiació   
1. Les condicions requerides per a la col·legiació, a més del títol acadèmic, són les següents:  
a) Sol·licitud escrita a la Junta de Govern.  
b) Abonament de la quota d'incorporació.  
c) Aportació de la documentació acreditativa del títol.  
2. La Junta de Govern resoldrà sobre la sol·licitud dins d'un termini màxim de dos mesos posteriors a la seua presentació, i comunicarà per escrit, al sol·licitant, la resolució que adopte.  
3. Per a la reincorporació al Col·legi Oficial de Psicòlegs de la Comunitat Valenciana, s'exigeixen les mateixes condicions que per a la incorporació.  
Article 21. Denegació de col·legiació  
1. La sol·licitud d'incorporació, o reincorporació, si fa al cas, al Col·legi Oficial de Psicòlegs de la Comunitat Valenciana, serà denegada en els casos següents:  
a) Quan els documents presentats amb la sol·licitud d'ingrés siguen insuficients o no complisquen els requisits legalment establits, i no hagen estat esmenats en el termini de deu dies concedits a aquest efecte.  
b) A la persona que estiga complint la sanció disciplinària d'inhabilitació o pena d'inhabilitació per sentència judicial ferma.  
2. Contra l'acord denegatori de col·legiació, o de reincorporació, si fa al cas, que haurà de comunicar-se degudament motivat a l'interessat, tindrà cabuda, en el termini d'un mes, o de tres mesos, si l'acte fora presumpte, recurs de reposició a la Junta de Govern. Transcorreguts dos mesos sense haver-se dictat ni notificat resolució expressa, s'entendrà desestimada la sol·licitud per silenci administratiu. Contra la resolució del dit recurs, l'interessat podrà acudir a la jurisdicció contenciós administrativa.  
Article 22. Causes d'incapacitat  
1. Es consideren causes d'incapacitat per a l'exercici de la Psicologia les següents:  
a) Els impediments físics o psíquics que, per la seua naturalesa o intensitat, no permeten el compliment de la funció professional característica.  
b) La inhabilitació o suspensió expressa per a l'exercici de la Psicologia, en virtut de resolució judicial o corporativa ferma.  
2. Les incapacitats desapareixeran quan cessen les causes que les hagueren motivat, o s'haja extingit la responsabilitat disciplinària, d'acord amb els presents Estatuts.  
3. Declarada la incapacitat per a l'exercici de la Psicologia, aquesta serà comunicada al registrador mercantil i a l'administració competent en la matèria, als efectes previstos en la Llei 2/2007, de 15 de març, de Societats Professionals .  
Article 23. Pèrdua de la condició de col·legiat  
1. La perduda de la condició de col·legiat d'alta col·legial, exigida per la llei per a l'exercici professional de la psicologia, i el pas a la situació de baixa col·legial, es produirà per les causes següents:  
a) Defunció.  
b) Incapacitat legal.  
c) Expulsió com a conseqüència d'una sanció imposada a través del corresponent procediment disciplinari.  
d) Baixa voluntària comunicada per escrit, per haver deixat d'exercir la professió de psicòleg a l'àmbit de la Comunitat Valenciana.  
e) Baixa forçosa per l'incompliment de les obligacions econòmiques col·legials establides.  
2. Perquè la baixa forçosa, per incompliment de les obligacions econòmiques, siga efectiva, hi caldrà la instrucció d'un expedient sumari que comportarà un requeriment escrit a l'afectat, perquè dins del termini de dos mesos es pose al corrent dels descoberts. Passat aquest termini sense compliment, es prendrà l'acord de baixa, que haurà de notificar-se de forma expressa a l'interessat.  
3. La pèrdua de la condició de col·legiat d'alta no alliberarà del compliment de les obligacions econòmiques vençudes, i aquestes obligacions es podran exigir als interessats o als seus hereus.  
4. La pèrdua de la condició de col·legiat en situació d'alta col·legial, de qui fóra soci d'una societat professional, serà comunicada al Registre Mercantil i al Ministeri de Justícia.   
Article 24. Compatibilitat de la col·legiació amb els drets de sindicació i associació  
L'exercici dels drets individuals d'associació i sindicació, reconeguts constitucionalment, seran compatibles, en tot cas, amb la pertinença al Col·legi Oficial de Psicòlegs de la Comunitat Valenciana.  
CAPÍTOL II  
DRETS I DEURES DELS COL·LEGIATS  
Article 25. Drets dels col·legiats  
Tots els col·legiats tindran dret a gaudir de tots els serveis, facultats i prerrogatives que resulten dels presents Estatuts i, a més:  
a) Elegir i ser elegits per a ocupar càrrecs de representació i càrrecs directius.  
b) Ser informats de les actuacions i vida de la corporació, i de les qüestions que facen referència a l'exercici de la professió.  
c) Exercir la representació que se'ls encarregue en cada cas.  
d) Intervindre, d'acord amb les normes legals i estatutàries, en la gestió econòmica administrativa del Col·legi i expressar lliurement les seues opinions en matèries d'interés professional.  
e) Exercir les accions i recursos que calguen, en la defensa dels seus interessos com a col·legiats.  
f) Estar emparats pel Col·legi en l'exercici professional, en defensa dels legítims interessos.  
g) Estar representats pel Col·legi, quan així ho acorde la Junta de Govern, per tal de facilitar accions, excepcions i defenses relacionades amb l'exercici professional davant dels tribunals, autoritats, organismes, entitats públiques o privades.  
h) Assistir amb veu i vot a les juntes generals del Col·legi.  
i) Presentar queixes davant de la Junta de Govern del Col·legi contra l'actuació professional o col·legial de qualsevol dels seus membres.  
j) Presentar mocions de censura, en els termes i segons el procediment que estableix l'article 37 dels Estatuts.  
k) Pertànyer a les entitats de previsió, que per a protegir als professionals estigueren establides o s'establisquen.  
l) Demanar certificats d'aquells acords que els afecten personalment.  
m) Utilitzar el carnet professional, insígnies i quants serveis de suport organitzen, tant el Consell General de Col·legis de Psicòlegs, com el Col·legi, en les condicions que, respectivament, es determinen.  
n) Obtindre l'acreditació professional necessària per a la seua intervenció en una àrea específica, quan reunisca els requisits establits per la Junta de Govern.  
Article 26. Deures dels col·legiats  
1. Són deures dels col·legiats:  
a) Complir les prescripcions contingudes en els presents Estatuts, en els reglaments que els desenrotllen i en els acords que el Col·legi puga adoptar.  
b) Pagar en els terminis establits les quotes i drets, tant ordinaris com extraordinaris, que hagen estat aprovats pel Col·legi.  
c) Observar amb el Col·legi, respecte als seus òrgans de gestió, la disciplina adequada i, entre els col·legiats, els deures d'harmonia professional.  
d) Donar a conéixer al Col·legi tots els fets que puguen afectar la professió, tant particularment com col·lectivament, la importància dels quals puga determinar la intervenció corporativa amb caràcter oficial.  
e) Denunciar davant del Col·legi els casos d'exercici professional sense la titulació adequada, sense estar col·legiat o per faltar a les obligacions exigibles als col·legiats.  
f) Comunicar, obligatòriament, al Col·legi el seu domicili, per a notificacions a tots els efectes oficials. Així mateix, qualsevol canvi de domicili, perquè produïsca aquests efectes, haurà de ser comunicat expressament.  
g) Actualitzar de forma permanent els seus coneixements, mètodes, instruments, tècniques, procediments i habilitats necessàries per a exercir la seua activitat professional amb un òptim rendiment.  
2. La publicitat s'adaptarà al que disposa l'article 12, apartat t), dels presents Estatuts.  
CAPÍTOL II  
DELS REQUISITS PER A INSCRIPCIÓ DE LES SOCIETATS EN EL REGISTRE DE SOCIETATS PROFESSIONALS DEL COL.LEGI OFICIAL DE PSICÒLEGS DE LA COMUNITAT VALENCIANA  
Article 27. Dret d'inscripció   
La societat professional que preste serveis psicològics, amb domicili a l'àmbit territorial de la Comunitat Valenciana, haurà d'inscriure's al Registre de Societats Professionals del Col·legi Oficial de Psicòlegs de la Comunitat Valenciana.   
Article 28. Societats professionals inscrites en altres col·legis de Psicòlegs  
La societat professional registrada en un altre col·legi professional de Psicòlegs, dins del territori espanyol, i pretenga prestar serveis professionals de Psicòleg a l'àmbit territorial de la Comunitat Valenciana, haurà de comunicar -a través del col·legi respectiu- al Col·legi Oficial de Psicòlegs de la Comunitat Valenciana els punts següents:   
a) La denominació o raó social i domicili de la societat.   
b) L'activitat o activitats professionals que constitueixen l'objecte social.   
c) La identificació dels socis, professionals psicòlegs, i en relació amb aquests, el número de col·legiat i Col·legi professional de pertinença, o societats professionals.   
d) La identificació de la persona que s'encarregue de l'administració i representació de la Societat.   
Article 29. Drets i obligacions de les societats professionals pertanyents a altres col·legis   
Els drets i obligacions de les societats professionals, que estiguen inscrites en altres col·legis de Psicòlegs, i exercisquen a l'àmbit del Col·legi Oficial de Psicòlegs de la Comunitat Valenciana, seran els següents:  
a) Quedaran subjectes a les normes deontològiques i de disciplina aplicables a les societats professionals inscrites en el Col·legi Oficial de Psicòlegs de la Comunitat Valenciana  
b) Només podran exercir els drets col·legials en el col·legi d'origen.  
Article 30. Càrregues  
Les societats professionals, inscrites en altres col·legis de Psicòlegs i que pretenguen realitzar la seua activitat professional a l'àmbit territorial de la Comunitat Valenciana, hauran de comunicar al Col·legi Oficial de Psicòlegs de la Comunitat Valenciana l'actuació en el seu àmbit territorial.   
Article 31. Sol·licitud d'inscripció en el Registre de Societats Professionals  
La inscripció de les societats professionals es resoldrà d'ofici pel Col·legi Oficial de Psicòlegs de la Comunitat Valenciana, una vegada rebuda la comunicació del registrador mercantil, en els termes que preveu la Llei 2/2007, de 15 de març, de Societats Professionals.   
Article 32. Resolució negativa d'inscripció  
1. La inscripció d'una societat professional en el Registre de Societats Professionals del Col·legi Oficial de Psicòlegs de la Comunitat Valenciana, una vegada rebuda la comunicació del registrador mercantil, podrà ser resolta negativament per la Junta de Govern, quan al moment de resoldre sobre la inscripció de la societat professional els socis professionals, o els socis professionals del soci societat professional, es troben en situació de baixa col·legial, o aquests mateixos o el soci societat professional, estiguen complint sanció disciplinària d'inhabilitació o pena d'inhabilitació per sentència judicial ferma.   
2. La resolució negativa d'inscripció serà comunicada al registrador mercantil, a la societat professional la inscripció de la qual es pretenia i als socis professionals d'aquesta.   
Contra l'acord denegatori d'inscripció al Registre de Societats Professionals podrà interposar-se, en el termini d'un mes, o de tres mesos si l'acte fora presumpte, recurs de reposició a la Junta de Govern. Transcorreguts dos mesos sense haver-se dictat, ni notificat resolució expressa, s'entendrà desestimada la sol·licitud per silenci administratiu. Contra la resolució de l'esmentat recurs, l'interessat podrà acudir a la jurisdicció contenciosa administrativa.  
Article 33. Baixa de la societat professional en el Registre de Societats Professionals  
La baixa en el Registre de Societats Professionals del Col·legi Oficial de Psicòlegs de la Comunitat Valenciana, d'una societat professional inscrita, es produirà:   
a) Per dissolució de la societat professional.   
b) Com a conseqüència d'una sanció imposada a través del corresponent procediment disciplinari.   
c) Per baixa col·legial del col·legiat o col·legiats pertanyents a la societat.  
CAPÍTOL IV  
DRETS I DEURES   
DE LES SOCIETATS PROFESSIONALS  
Article 34. Drets de les societats professionals  
a) Ser informades de les actuacions i vida de la corporació, i de les qüestions que facen referència a l'exercici de la professió.  
b) Expressar lliurement l'opinió de la societat professional, en matèries d'interés professional.   
c) Exercir les accions i els recursos que calguen en la defensa dels seus interessos com a societat professional.  
d) Estar emparades pel Col·legi en l'exercici professional, en defensa dels legítims interessos.  
e) Estar representades pel Col·legi, quan així ho acorde la Junta de Govern, per tal de facilitar accions, excepcions i defenses relacionades amb l'exercici professional davant dels tribunals, autoritats, organismes, entitats públiques o privades.   
f) Presentar queixes davant de la Junta de Govern del Col·legi, contra l'actuació professional o col·legial de qualsevol dels seus membres.   
g) Demanar certificats d'aquells acords que afecten la societat o qualsevol dels seus socis.  
h) Obtindre l'acreditació professional necessària per a la seua intervenció en una àrea específica, quan reunisca els requisits establits per la Junta de Govern.  
Article 35. Deures de les societats professionals  
1. Són deures de les societats professionals:   
a) Complir amb les prescripcions contingudes en els presents Estatuts, en els reglaments que els desenrotllen i en els acords que el Col·legi puga adoptar.  
b) Pagar en els terminis establits les quotes i drets, tant ordinaris com extraordinaris, que hagen estat aprovats pel Col·legi.  
c) Observar amb el Col·legi, respecte als seus òrgans de gestió, la disciplina adequada, i entre els col·legiats, els deures d'harmonia professional.  
d) Donar a conéixer al Col·legi tots els fets que puguen afectar la professió, tant particularment com col·lectivament, la importància dels quals puga determinar la intervenció corporativa amb caràcter oficial.  
e) Denunciar, davant del Col·legi, els casos d'exercici professional sense la titulació adequada, sense estar col·legiat o per faltar a les obligacions exigibles als col·legiats.  
f) Comunicar obligatòriament al Col·legi el seu domicili per a notificacions a tots els efectes oficials. Així mateix, qualsevol canvi de domicili, perquè produïsca aquests efectes, haurà de ser comunicat expressament.  
g) Promoure i facilitar als seus socis professionals, l'actualització de forma permanent dels coneixements, mètodes, instruments, tècniques, procediments i habilitats necessàries per a exercir la seua activitat professional amb un òptim rendiment.  
2. La publicitat s'adaptarà al que disposa l'article 12, apartat t), dels presents Estatuts.  
TÍTOL IV  
DELS ÒRGANS DE GOVERN  
CAPÍTOL I  
LA JUNTA GENERAL  
Article 36. De la Junta General  
La Junta General és l'òrgan superior del Col·legi i com a tal obliga amb els seus acords tots els col·legiats, inclús als absents, els dissidents i els qui s'abstinguen.  
En la Junta General poden participar, prèvia la seua acreditació personal, tots els col·legiats que estiguen en plenitud de drets.  
Article 37. Tipus de juntes generals  
Les juntes podran ser ordinàries i extraordinàries.  
La Junta General Ordinària es reunirà, almenys, una vegada a l'any durant el primer semestre. La Junta Ordinària inclourà necessàriament la lectura i aprovació de la liquidació del pressupost de l'any anterior i la presentació de la memòria, la lectura del pla d'activitats, del pressupost per a l'exercici anual pròxim i la seua aprovació.  
La Junta General, amb caràcter extraordinari, es reunirà quan així ho acorde la Junta de Govern, a proposta del degà. Haurà d'adoptar-se l'esmentat Acord de Convocatòria, quan ho sol·licite un 20% dels col·legiats i amb un orde del dia concret.  
Article 38 . Convocatòries de la Junta General  
Les reunions de les juntes generals seran comunicades per escrit amb un mes d'antelació, com a mínim, a la data prevista.  
La notificació, que haurà d'efectuar-se per escrit al domicili assenyalat per cada col·legiat, contindrà l'orde del dia, així com el lloc, data i hora en què ha de celebrar-se la reunió. I, si fa al cas, haurà de contemplar la celebració en segona convocatòria.  
Article 39. Normativa de les reunions de la Junta General  
1. Les juntes generals seran presidides pel degà del Col·legi, i actuarà com a secretari el qui siga del Col·legi.  
2. La constitució de la Junta General serà vàlida, en primera convocatòria, si concorre la majoria absoluta dels col·legiats, En segona convocatòria, celebrada mitja hora mes tard, serà vàlida siga quin siga el nombre de col·legiats presents.  
3. Només es podrà prendre acords sobre aquells assumptes que hagen estat fixats en l'orde del dia.  
4. Els acords seran adoptats per majoria simple de vots entre els assistents, llevat d'aquells assumptes que els Estatuts disposen una majoria qualificada.  
Article 40. Actes de la Junta General  
De les sessions de la Junta General s'estendrà acta, que contindrà la relació d'assistents, les circumstàncies del lloc i el temps en què s'ha celebrat aquesta, l'orde del dia, la forma i el resultat de les votacions, si n'hi ha, així com el contingut dels acords adoptats. L'acta serà aprovada, si és procedent, per la Junta General en la següent sessió i d'ella serà fedatari el secretari, amb el vistiplau del degà de la sessió i de dos col·legiats assistents a la Junta.  
Els acords de la Junta General tindran validesa executiva immediata.  
Hi haurà un llibre d'actes oficials, on s'arrepleguen les corresponents a les juntes generals, tant ordinàries com extraordinàries.  
Article 41 . Competències de la Junta General  
Són funcions de la Junta General:  
a) Aprovar la memòria anual d'activitats, presentada per la Junta de Govern.  
b) Aprovar el balanç i compte de resultats de l'exercici.  
c) Aprovar els pressupostos.  
d) Conéixer la gestió de la Junta de Govern.  
e) Aprovar el Reglament de Règim Interior.  
f) Aprovar el Reglament de la Comissió Deontològica i del procediment de queixa.  
g) Aprovar les modificacions dels Estatuts.  
h) La fixació de les quotes ordinàries i extraordinàries.  
i) Decidir sobre les qüestions que la Junta de Govern sotmeta a la seua competència.  
j) Aprovar les propostes de, fusió, absorció, segregació, canvi de denominació i dissolució del Col·legi, les quals es faran d'acord amb la legislació vigent i hi caldrà un quòrum d'assistència del 50% dels col·legiats i la seua aprovació pels 2/3 dels assistents a la Junta.  
k) Censurar la gestió de la Junta de Govern, o d'algun dels seus membres, d'acord amb el que estableixen els presents Estatuts.  
l) Autoritzar la Junta de Govern a l'adquisició, cessió i alienació de béns.  
m) Referendar els membres consultors de la Comissió Deontològica  
CAPÍTOL II  
LA JUNTA DE GOVERN  
Article 42. Composició  
La Junta de Govern estarà integrada pel degà, el vicedegà 1r, el vicedegà 2n, el vicedegà 3r, el secretari, el vicesecretari, el tresorer, i 6 vocals.  
El vicedegà 1r haurà de residir a la província de València, i exercirà les funcions del seu càrrec exclusivament en l'àmbit territorial de la província de València.  
El vicedegà 2n haurà de residir a la província d'Alacant, i exercirà les funcions del seu càrrec exclusivament a l'àmbit territorial de la província d'Alacant.  
El vicedegà 3r haurà de residir a la província de Castelló, i exercirà les funcions del seu càrrec exclusivament a l'àmbit territorial de la província de Castelló.  
Si la Junta General aprova la creació d'una delegació, una vegada fossen constituïts els seus òrgans de govern, per elecció d'entre els col·legiats residents al territori d'aquesta, ocuparà el càrrec de vicedegà 1r, vicedegà 2n o vicedegà 3r de la Junta de Govern, qui resulte elegit per a ocupar el càrrec de president de la delegació, i cessarà en el seu càrrec la persona que fins a aqueix moment l'haguera ocupat.  
Article 43. Funcions de la Junta de Govern  
Corresponen a la Junta de Govern la direcció i administració del Col·legi i l'execució dels acords adoptats per la Junta General.  
Són competències de la Junta de Govern les següents:  
a) Complir i fer complir els acords de la Junta General, els Estatuts i la legislació vigent que afecte el Col·legi.  
b) Decidir sobre les sol·licituds de col·legiació.  
c) Proposar a la Junta la quantia de les quotes de percepció periòdica.  
d) Resoldre la inscripció de les societats professionals al Registre de Societats Professionals.   
e) Adoptar les mesures convenients per a la defensa dels interessos del Col·legi.  
f) Imposar, prèvia instrucció de l'expedient aportat, les sancions disciplinàries.  
g) Crear i reestructurar les comissions i grups de treball necessaris per al millor compliment de les funcions col·legials i procedir a la seua dissolució, si hi ha arguments que ho justifiquen.  
h) Vetlar pel compliment de les funcions i competències professionals dels col·legiats.  
i) Fixar la data de celebració de les juntes generals ordinàries i extraordinàries.  
j) Nomenar els assessors previstos en l'article 56.  
k) Potenciar i desenrotllar projectes d'investigació en benefici de la professió.  
l) I quantes funcions no indicades es deriven d'aquests Estatuts.  
Article 44. Competències indelegables de la Junta de Govern  
a) Resoldre els recursos contra la denegació d'incorporació al Col·legi.  
b) Resoldre els recursos contra actes o acords dels òrgans del Col·legi Oficial de Psicòlegs de la Comunitat Valenciana.  
c) Acordar la convocatòria de sessions extraordinàries de la Junta General.  
d) Convocar l'elecció de càrrecs per a la Junta de Govern, quan procedisca.  
e) Acordar les sancions per faltes molt greus.  
Article 45. Durada dels càrrecs  
La durada dels càrrecs de la Junta de Govern serà de quatre anys, i podran ser reelegits.  
Si algun dels components de la Junta de Govern cessa, per qualsevol causa, abans d'acabar el període de mandat, la mateixa Junta de Govern designarà, si és procedent, i amb caràcter d'interinitat, un substitut fins que tinga lloc la primera elecció reglamentària.  
Si es produeix la vacant de més de dos membres de la Junta de Govern, el degà proposarà, en la següent Junta General que se celebre, la designació dels aspirants a ocupar els càrrecs vacants. La durada del mandat, dels així elegits, es prolongarà fins al final del període que reglamentàriament es va determinar per a la renovació de càrrecs.  
En cas de dimissió o cessament de la meitat més dos dels membres de la Junta de Govern, es promouran eleccions en un termini no superior a un mes, comptador des que es produïsca tal circumstància.  
Article 46. Moció de censura  
La moció de censura contra la Junta de Govern o contra algun dels seus membres haurà de presentar-se al Registre del Col·legi, per mitjà d'un escrit dirigit al degà de la Junta de Govern avalat per la signatura, almenys, del 25% dels col·legiats.  
La moció així presentada serà objecte de debat i aprovació, si és procedent, en Junta General Extraordinària convocada a aquest efecte pel degà, que tindrà lloc en els trenta dies següents a la seua presentació.  
La dita Junta requerirà un quòrum d'assistència del 50% dels col·legiats i la moció haurà de ser aprovada pels dos terços dels col·legiats assistents.  
Si prospera la moció contra la Junta de Govern, cessarà la Junta existent i la Junta nomenarà, d'entre els assistents, una Junta Gestora que, en el termini màxim de dos mesos, posarà en marxa el procediment electiu previst en l'article 57.   
Si prospera la moció contra algun dels membres, cessarà aquest en el seu càrrec i es procedirà d'acord amb el que preveu l'article 45, paràgraf segon, o paràgraf tercer, segons les vacants produïdes d'un o mes càrrecs.  
En cas de no prosperar la moció de censura, els seus signants no podran avalar-ne altra en el termini d'un any.  
Article 47. Reunions  
La Junta de Govern es reunirà de forma ordinària, almenys, una vegada cada dos mesos, convocada pel degà. Amb caràcter extraordinari, es reunirà quantes vegades calga, convocada pel degà, a la seua iniciativa o a petició de sis membres de la Junta.  
Les citacions seran individuals i s'enviaran almenys amb vuit dies d'antelació. En cas d'urgència, es podrà citar verbalment i es confirmarà amb la notificació escrita.  
Els acords seran presos per majoria dels assistents. En cas d'empat, decidirà el vot de qualitat del degà.  
És obligatòria l'assistència de tots els membres, sense perjudici que per motius justificats puguen excusar la seua inassistència.  
El quòrum imprescindible d'assistència per a prendre acords serà de la meitat més un dels components de la Junta, i caldrà l'assistència del president i el secretari, llevat que per raons d'absència, malaltia, o vacant d'aquests, foren substituïts pels càrrecs estatutàriament previstos.  
Article 48. De la Comissió Permanent  
La Junta de Govern podrà actuar en Comissió Permanent, que estarà constituïda pel degà, el vicedegà 1r, el secretari, el vicesecretari, i el tresorer.  
La Comissió Permanent assumirà les funcions que en aquesta delegue la Junta de Govern en Ple, llevat de les assenyalades com a indelegables.  
La Comissió Permanent es reunirà, prèvia convocatòria del degà, almenys cada quinze dies.  
El quòrum imprescindible d'assistència, per a prendre acords, serà la meitat més un dels seus components, i hi caldrà l'assistència imprescindible del degà i del secretari, llevat que per raons d'absència, malaltia, o vacant d'aquests, foren substituïts pels càrrecs estatutàriament previstos.  
Article 49. Del degà  
1. Són competències del degà:  
a) La representació del Col·legi, en totes les relacions d'aquest amb els poders públics, entitats, corporacions de qualsevol tipus, persones físiques i jurídiques.  
b) Portar la direcció del Col·legi i decidir en casos urgents que no siguen competència de la Junta de Govern, amb l'obligació d'informar de les seues decisions a la Junta de Govern.  
c) Visar els certificats que expedisca el secretari.  
d) Autoritzar, amb la seua signatura, tot tipus de documents en relació amb l'apartat a) del present article.  
e) Conferir apoderament per a les qüestions judicials, i informar la Junta de Govern.  
f) Convocar les reunions de la Junta de Govern i les juntes generals, tant ordinàries com extraordinàries i la fixació de l'orde del dia.  
g) L'obertura de comptes corrents del Col·legi, tant en entitats bancàries com en caixes d'estalvis, i la mobilització dels fons, conjuntament amb el tresorer.  
h) Autoritzar el moviment de fons amb la proposta que presente el tresorer.  
i) Constituir i cancel·lar tot tipus de depòsits i fiances, conjuntament amb el tresorer.  
j) Coordinar la labor de tots els membres de la Junta de Govern.  
k) Nomenar coordinadors de les comissions i grups de treball, entre els membres que la formen, a proposta de la Junta de Govern.  
2. El degà del Col·legi tindrà el tractament d'il·lustríssim.  
Article 50 . De les atribucions dels vicedegans  
El vicedegà 1r exercirà, a l'àmbit territorial de la província de València, totes aquelles funcions que li atorgue el degà, i assumirà les d'aquest en cas d'absència, malaltia o vacant.  
El vicedegà 2n exercirà, a l'àmbit territorial de la província d'Alacant, totes aquelles funcions que li atorgue el degà.  
El vicedegà 3r exercirà, a l'àmbit territorial de la província de Castelló, totes aquelles funcions que li atorgue el degà.  
Article 51 . De les atribucions del secretari  
Són competències del secretari:  
a) Col·laborar amb el degà del Col·legi en les tasques de coordinació administrativa.  
b) Convocar, per orde del degà, les juntes generals i les reunions de la Junta de Govern i actuarà com a secretari d'actes d'aquestes i com a fedatari .  
c) Redacció i custòdia del llibre d'actes.  
d) Expedir i certificar documents i acords del Col·legi.  
e) Redactar la memòria anual.  
f) La custòdia de l'arxiu general i la tramitació i actualització de les altes i baixes dels col·legiats i de les societats professionals.   
g) Quantes funcions li siguen encomanades per la legislació vigent, els Estatuts i reglaments del Col·legi Oficial de Psicòlegs de la Comunitat Valenciana, pel degà i la Junta de Govern.  
h) Ostentar la direcció de personal i serveis col·legials.  
Article 52. De les atribucions del vicesecretari  
El vicesecretari exercirà totes aquelles funcions que li atorgue el secretari, i assumirà les d'aquest en cas d'absència, malaltia o vacant.  
Article 53 . De les atribucions del tresorer  
Són competències del tresorer:  
a) Recaptar, vigilar i administrar els fons del Col·legi i dur la comptabilitat.  
b) Efectuar els pagaments ordenats per la Junta de Govern i signar els documents per al moviment dels fons del Col·legi junt amb el degà.  
c) Fer el balanç, inventari i compte de resultats de l'exercici i formular el pressupost d'ingressos i despeses, per a sotmetre'l a l'aprovació de la Junta General.  
d) Portar o supervisar els llibres de comptabilitat que calguen.  
e) Realitzar el balanç de situació, quantes vegades com ho requerisca el degà o la Junta de Govern.  
f) Tindre informada la Junta de Govern de l'estat financer del Col·legi.  
g) Elaborar i dirigir els projectes i pressupostos d'activitat econòmica i d'inversió que es realitzen, amb el coneixement del degà.  
h) Conéixer els projectes econòmics i estar informat de l'evolució de l'activitat econòmica que es desenrotlle al Col·legi, encara que no estiga directament relacionada amb la Tresoreria del Col·legi, per tal d'informar la Junta de Govern per a la seua deliberació i aprovació, si fa al cas.  
Article 54 . De les atribucions dels vocals  
Els vocals assistiran a la Junta de Govern i aportaran la informació específica per a una adequada gestió de les diverses àrees d'intervenció professional, i assistir el degà en les tasques que aquest els encomane.  
Article 55. De l'assessorament  
Sota la dependència orgànica del degà existiran assessors, amb la funció d'informar i orientar sobre els assumptes que afecten directament temes col·legials i professionals.  
Els assessors es constituiran en consell assessor, quan així siguen convocats pel degà.  
CAPÍTOL III  
ELECCIONS DE LA JUNTA DE GOVERN  
Article 56. Condicions per a ser elector i elegible  
Tindran dret a ser elegits tots els col·legiats, en situació d'alta, al corrent de les seues obligacions col·legials, llevat dels qui estiguen afectats per una sanció que comporte la suspensió d'activitats col·legials en general o la limitació d'aquests drets.  
Tindran dret a votar tots els col·legiats, en situació d'alta, que estiguen fent ús de tots els drets col·legials.  
Article 57. Candidatures  
Només podran concórrer a les eleccions candidatures completes, on figuren tots els membres de la Junta de Govern a elegir, amb l'aval de 75 signatures de col·legiats, que es troben en situació d'alta col·legial.  
Les candidatures hauran de formar-se i indicar el càrrec al qual opta cada candidat.  
Cap col·legiat no podrà presentar-se com a candidat a més d'un càrrec o candidatura.  
Article 58. Procediment electiu  
1. L'elecció serà convocada pel degà, segons acord de la Junta de Govern, almenys, noranta dies abans de la seua celebració. Els terminis establits en el procés electoral s'entendran en dies naturals.  
   
2. En els tres dies següents a la convocatòria, la Junta de Govern es constituirà en Junta Electoral, la funció de la qual serà resoldre, en el termini de quaranta-vuit hores, les reclamacions i impugnacions que es presenten al llarg del procés electoral. En el cas que algun candidat forme part de la Junta Electoral, i només a l'efecte d'exercir les funcions encomanades a aquesta, en el termini màxim de set dies en serà nomenat altre d'entre els col·legiats d'alta, mitjançant sorteig realitzat pel secretari.   
3. En l'acte de constitució de la Junta Electoral, aquesta farà pública la llista de col·legiats amb dret de vot, i es fixarà al tauler d'anuncis de la seu del Col·legi. Les reclamacions a aquesta llista hauran de ser presentades en els cinc dies següents a la seua publicació, i hauran de ser resoltes en el termini de tres.  
4. Les candidatures hauran de presentar-se a la Secretària del Col·legi dins dels quaranta-cinc dies següents a la convocatòria. Després de la presentació de les candidatures, i en un termini de cinc dies, la Junta Electoral farà pública la relació de les candidatures presentades, i en un termini de deu enviarà, a cada col·legiat, les paperetes oficials de votació, per si aquests estimen oportú emetre el seu vot per correu.  
5. L'acte de votació tindrà lloc en sessió extraordinària de la Junta General, convocada a aquest efecte pel degà de la Junta de Govern. La votació es realitzarà mitjançant paperetes oficials, en què figurarà el nom dels candidats de cada una de les candidatures. Cada una de les paperetes contindrà una sola candidatura i el votant podrà elegir només una d'elles.  
6. Els col·legiats podran votar per correu, sempre certificat. En aqueix cas, els vots així emesos hauran d'arribar a la Secretaria del Col·legi, almenys, dos dies abans de la data prevista per a l'elecció. En el sobre remés haurà de fer-se constar, al remitent, el nom, cognoms, adreça i número de col·legiat i haurà d'estar creuat per la firma a la solapa. A l'interior contindrà DNI o document acreditatiu de la identitat de votant, així com un altre sobre amb la candidatura elegida, tancat i sense cap marca. El secretari del Col·legi lliurarà al president de la Mesa els vots així emesos, en el moment de començar la votació.  
7. Una vegada realitzada la votació es procedirà a l'escrutini dels vots, i es consignarà en acta el nombre dels obtinguts per cada una de les candidatures. En cas d'empat, es resoldrà i s'obrirà un nou procés electoral. Seran considerats nuls tots els vots que continguen més d'una candidatura i els que no s'ajusten estrictament a la papereta oficial emesa per la Junta Electoral, així com aquells que continguen esmenes o ratllades.  
8. El president de la Mesa anunciarà el resultat i proclamarà electa la candidatura que haja obtingut el nombre més gran de vots.  
9. La Junta de Govern elegida prendrà possessió dels seus càrrecs abans dels quaranta-cinc dies següents a la data de l'elecció.  
10. El nomenament serà comunicat, en termini de deu dies, des que es produïsca, a la conselleria competent del Consell de la Comunitat Valenciana.  
11. La Junta de Govern ixent, durant els tres mesos següents a la presa de possessió de la Junta de Govern entrant, exercirà les funcions d'òrgan assessor del Col·legi, i romandrà en les seues funcions d'assessor el degà ixent durant nou mesos mes.  
12. En el cas que no es presente a l'elecció mes que una candidatura, serà proclamada electa, sense necessitat de votació, el dia que s'haja fixat per a la votació.  
TÍTOL V  
DEL RÈGIM ECONÒMIC  
Article 59. Règim econòmic  
El Col·legi té plena capacitat patrimonial per a la gestió i administració dels seus béns, en compliment dels seus fins. L'activitat econòmica es realitzarà d'acord amb el procediment pressupostari.  
Article 60. Dels recursos econòmics del Col·legi  
1. Els fons del Col·legi estaran constituïts per recursos ordinaris i extraordinaris.  
2. Seran recursos ordinaris  
a) Els rendiments dels béns i drets que constitueixen el patrimoni col·legial.  
b) Els drets que s'establisquen per a l'elaboració remunerada d'informes, dictàmens, estudis i altres serveis.  
c) Els drets d'incorporació, quotes ordinàries i extraordinàries, incloses les derrames.  
d) Els drets per expedició de certificats.  
e) Els drets d'intervenció professional.  
f) Els ingressos que es produïsquen en ocasió de la venda de paper oficial del Col·legi.  
g) Qualsevol altre que fóra legalment possible de semblants característiques.  
3. Seran recursos extraordinaris:  
a) Les subvencions o donatius de procedència pública o privada.  
b) Els béns que, a títol hereditari o per qualsevol altra causa, s'incorporen al patrimoni del Col·legi.  
c) Qualsevol altra que fóra legalment possible i que no constitueixen recurs ordinari.  
Article 61. Pressupost  
1. El pressupost i la seua liquidació s'elaboraran amb caràcter anual i inclouran la totalitat de les despeses i ingressos col·legials.  
2. La Junta de Govern presentarà anualment, per a la seua aprovació a la Junta General:  
a) Liquidació del pressupost de l'exercici anterior.  
b) Pressupost per al pròxim exercici.  
Article 62. Liquidació de béns  
En cas de dissolució o reestructuració, que afecte el patrimoni del Col·legi, el patrimoni es liquidarà ordenadament per la Junta de Govern, sota el mandat de la qual s'haguera adoptat l'acord. La destinació del romanent serà decidit per la Junta General que acorde la dita dissolució o reestructuració, d'acord amb la legislació en la matèria vigent en el seu moment  
TÍTOL VI  
DEL RÈGIM DE RESPONSABILITATS  
CAPÍTOL I  
RESPONSABILITAT CIVIL I PENAL  
Article 63. Responsabilitat civil i penal  
Els psicòlegs, en l'exercici de la professió, estan sotmesos, si fa al cas, a les responsabilitats civils i penals que es deriven, d'acord amb la legislació específica aplicable.  
CAPÍTOL II  
RESPONSABILITAT DISCIPLINÀRIA  
Article 64 . Principis generals  
1. Els psicòlegs, i les societats professionals, que infringisquen els seus deures professionals o els regulats per aquests Estatuts, estan subjectes a responsabilitat disciplinària, amb independència de qualsevol altra responsabilitat civil, penal o administrativa, en què puguen incórrer pels mateixos fets.  
2. Els col·legiats i les societats professionals incorreran en responsabilitat disciplinària en els supòsits i circumstàncies establits en aquests Estatuts.  
3. Les sancions disciplinàries corporatives es faran constar en l'expedient personal del col·legiat.  
4. La sanció disciplinària corporativa, imposada a una societat professional, es farà constar en el registre de societats professionals, i comunicada al registrador mercantil i al Ministeri de Justícia.   
Article 65. Facultats disciplinàries  
1. La Junta de Govern serà competent per a l'exercici de la potestat disciplinària.  
2. Les facultats disciplinàries s'estendran a la sanció per infracció dels deures col·legials, professionals, i del Codi Deontològic del Psicòleg.  
3. La responsabilitat disciplinària es declararà prèvia formació d'expedient, seguit pels tràmits que s'especifiquen en el procediment disciplinari.  
CAPÍTOL III  
DE LES FALTES COMESES   
PELS PROFESSIONALS COL·LEGIATS  
Article 66. Graduació  
Les faltes comeses pels professionals col·legiats podran ser lleus, greus o molt greus.  
Article 67. Faltes lleus   
Es consideraran faltes lleus, comeses pels professionals col·legiats :  
a) L'incompliment de les normes establides sobre documentació col·legial, o que hagen de ser tramitades pel seu conducte.  
b) La desatenció respecte al compliment dels deures col·legials, com ara no correspondre als requeriments o peticions de resposta o informes sol·licitats pel Col·legi.  
c) L'incompliment de les normes estatutàries o dels acords adoptats pel Col·legi Oficial de Psicòlegs de la Comunitat Valenciana, o pel Consell General, llevat que constituïsquen falta de superior entitat.  
d) La infracció de qualssevol altres deures o prohibicions previstos en l'article 26 d'aquests Estatuts o la resta de normativa aplicable, quan no meresca la qualificació de greu o molt greu.  
Article 68. Faltes greus  
Es consideraran faltes greus, comeses pels professionals col·legiats:  
a) La indisciplina deliberadament rebel davant d'òrgans de govern col·legials i, en general, la falta greu del respecte degut a aquells.  
b) La negligència reiterada en el compliment de les obligacions col·legials.  
c) Els actes o omissions que atempten la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.  
d) Indicar una qualificació o títol que no es posseïsca.  
e) La infracció culpable o negligent del secret professional.  
f) L'emissió d'informes o expedició de certificats amb falta a la veritat.  
g) Efectuar promeses o garantir resultats terapèutics, amb finalitats publicitàries o de captació de pacients.  
h) Realitzar publicitat professional amb risc per a la salut o seguretat de les persones o manifest incompliment de les exigències deontològiques de la professió.  
i) La inobservança dels requisits, controls i precaucions exigibles en l'activitat, serveis i instal·lacions.  
j) La reincidència en la comesa de faltes lleus. S'entendrà que hi ha reincidència quan es cometa més d'una falta lleu en el termini de dos anys.  
k) L'exercici ocasional de la professió en la jurisdicció d'un altre Col·legi Oficial de Psicòlegs, sense haver-ho notificat prèviament al mateix Col·legi per a la seua tramitació.  
l) Per part del membre responsable de la Junta de Govern del Col·legi, no comunicar les notificacions d'exercici ocasional dels seus col·legiats, en l'àmbit d'altres col·legis, als col·legis respectius.  
m) Per als membres de les Juntes de Govern del Col·legi, incomplir els acords de la Junta General, o del Consell General del Col·legis Oficials de Psicòlegs.  
Article 69. Faltes molt greus  
Es consideraran faltes molt greus, comeses pels professionals col·legiats:  
a) Qualsevol conducta constitutiva de delicte en matèria professional.  
b) L'atemptat contra la dignitat de les persones, en ocasió de l'exercici professional.  
c) La desatenció maliciosa o intencionada dels pacients.  
d) La infracció dolosa del secret professional.  
e) L'encobriment o qualsevol tipus d'empara prestat a l'intrusisme professional.  
f) La coacció, amenaça, represàlia o qualsevol altra forma de pressió greu, exercida sobre els òrgans professionals en l'exercici de les seues competències.  
g) Totes aquelles faltes que es realitzen de forma conscient i deliberada, sempre que es produïsca un dany greu.  
h) La reincidència en la comesa d'infraccions qualificades com a greus. S'entendrà que hi ha reincidència quan es cometa més d'una falta greu en el termini de dos anys.  
i) Per part del membre responsable de la Junta de Govern, no comunicar les notificacions d'exercici habitual dels seus col·legiats en l'àmbit d'altres col·legis, als col·legis involucrats.  
j) La reiteració de falta greu, durant dos anys següents a la seua sanció.  
Article 70. Agreujants de la responsabilitat  
Es considera agreujant de la responsabilitat ser comesa la falta per un membre de qualsevol dels òrgans electes del Col·legi.  
CAPÍTOL IV  
DE LES SANCIONS QUE PODEN IMPOSAR-SE  
 ALS PROFESSIONALS COL·LEGIATS  
Article 71. Sancions   
Sancions que poden imposar-se als professionals col·legiats:  
1. Per raó de les faltes previstes en el present capítol, es poden imposar les sancions següents:  
a) Amonestació privada, verbal o per escrit.  
b) Amonestació pública, mitjançant la publicació de la resolució sancionadora ferma en els òrgans d'expressió col·legials.  
c) Suspensió temporal de l'exercici professional, per un termini no inferior a un mes ni superior a dos anys.  
d) Tant l'amonestació com la suspensió temporal, poden comportar l'obligació de sotmetre's a la necessària formació en aquells aspectes relacionats amb la falta comesa.  
e) Expulsió del Col·legi.  
2. Les faltes lleus seran sancionades amb amonestació privada o pública.  
3. Les faltes greus seran sancionades amb amonestació pública, o amb suspensió de l'exercici professional per temps inferior a sis mesos.  
4. Les faltes molt greus seran sancionades amb suspensió de l'exercici professional per temps superior a sis mesos i inferior a dos anys  
5. La reiteració en la comesa de faltes molt greus podrà sancionar-se amb l'expulsió del Col·legi, per a la qual cosa l'acord haurà d'adoptar-se per les dues terceres parts dels membres de la Junta de Govern.  
6. Tant les sancions de suspensió temporal de l'exercici professional com la d'expulsió del Col·legi, comportaran annexa la inhabilitació per a incorporar-se a qualsevol altre Col·legi, mentre la sanció estiga vigent.  
7. Cada una de les sancions disciplinàries, previstes en els apartats anteriors, comportarà l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, adopte l'òrgan competent arran de fets deduïts i comprovats durant la tramitació de l'expedient, i abonar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar, per conducte notarial, per a les notificacions oportunes.  
8. Per a la imposició de sancions, el Col·legi graduarà la responsabilitat de l'inculpat en relació amb la naturalesa de la infracció comesa, transcendència d'aquesta i la resta de circumstàncies modificatives de la responsabilitat, i tindrà potestat per a imposar la sanció adequada, encara que fóra més d'una la que s'establisca per a cada tipus de faltes. En tot cas, per a la qualificació i determinació de la correcció aplicable, es tindran en compte les circumstàncies següents:  
a) La gravetat dels danys i perjudicis causats al pacient, terceres persones, professionals, Col·legi o Consell.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent, durant la tramitació de l'expedient.  
d) La durada del fet sancionable.  
e) Les reincidències.  
9. Les resolucions que imposen sancions per faltes greus o molt greus, una vegada fermes en via administrativa, podran ser donades a conéixer a les autoritats administratives, a tercers interessats i a la població en general, utilitzant els mitjans de comunicació que es consideren oportuns.  
Article 72. Sancions accessòries  
Tant les faltes greus com molt greus, imposades als professionals col·legiats, comportaran la prohibició als infractors de poder ocupar càrrecs directius o de confiança, així com ser proposats per a distincions de cap classe, mentre dure la sanció.  
Article 73. Facultats sancionadores  
1. Les faltes lleus se sancionaran per la Junta de Govern del Col·legi, després d'expedient contradictori, amb la corresponent audiència o descàrrec de l'inculpat.   
2. Les faltes greus i molt greus seran sancionades per la Junta de Govern del Col·legi, després de l'obertura de l'expedient disciplinari, tramitat conforme al procediment establit en aquests Estatuts.  
3. Les facultats d'instrucció dels expedients disciplinaris recauen en la Comissió Deontològica, i la Junta de Govern nomenarà, entre els membres d'aquesta, l'instructor de cada procediment.  
Article 74. Efectes de les sancions  
Les sancions comportaran l'efecte corresponent a cada correcció. La seua imposició serà notificada pel secretari als interessats i contra la mateixa podran recórrer en la forma i amb els efectes previstos en aquests Estatuts.  
Article 75. Extinció de la responsabilitat disciplinària  
La responsabilitat disciplinària s'extingirà:  
a) Per mort de l'inculpat.   
b) Per compliment de la sanció.  
c) Per prescripció de les infraccions o de les sancions.  
d) Per acord del col·legi autonòmic respectiu, i s'haurà de comunicar al Consell General.  
Article 76. Prescripció i cancel·lació  
1. Les infraccions i les sancions prescriuen:  
a) Les lleus, als sis mesos.  
b) Les greus, als dos anys  
c) Les molt greus, als quatre anys  
El termini de prescripció de la falta comença a comptar-se des del dia en què s'haguera comés.  
La prescripció s'interromprà per la iniciació, amb coneixement de l'interessat, del procediment disciplinari, i es reprendrà el termini de prescripció, si l'expedient disciplinari romanguera paralitzat durant més d'un mes per causes no imputables al presumpte responsable.  
Article 77 . Prescripció de les sancions  
1. Les sancions imposades per la comesa de faltes prescriuen:  
a) Les imposades per la comesa de faltes lleus, a l'any.  
b) Les imposades per la comesa de faltes greus, als dos anys.  
c) Les imposades per la comesa de faltes molt greus, als tres anys.  
2. El termini de prescripció començarà a comptar des de l'endemà en què adquirisca fermesa la resolució per la qual se li imposa.  
3. Interromprà la prescripció la iniciació, amb coneixement de l'interessat, del procediment d'execució, i tornarà a transcórrer el termini si aquell està paralitzat durant més d'un mes, per causes no imputables a l'infractor.  
Article 78 . Rehabilitació  
1. Els sancionats quedaran automàticament rehabilitats, amb la consegüent nota en el seu expedient personal, des de l'endemà a què s'extingeix la responsabilitat disciplinària.  
2. Les sancions es cancel·laran:  
a) Si són per infracció lleu, als sis mesos  
b) Si són per infracció greu, als dos anys.  
c) Si són per infracció molt greu, als quatre anys.  
d) Les d'expulsió, als sis anys.  
3. Els terminis anteriors es comptaran des de l'endemà d'aquell en què la sanció s'haja executat o acabat de complir o prescrit.  
La cancel·lació suposa l'anul·lació de l'antecedent a tots els efectes i, en el cas de les sancions d'expulsió, permet a l'interessat sol·licitar la reincorporació al Col·legi.  
CAPÍTOL V  
DE LES FALTES COMESES   
PER LES SOCIETATS PROFESSIONALS  
Article 79. Graduació  
Les faltes comeses per les societats professionals podran ser lleus, greus o molt greus.  
Article 80. Faltes lleus  
Es consideraran faltes lleus comeses per les societats professionals:  
a) L'incompliment de les normes establides sobre documentació col·legial, o que hagen de ser tramitades pel seu conducte.  
b) La desatenció respecte al compliment dels deures col·legials, com ara no correspondre als requeriments o peticions de resposta o informes sol·licitats pel Col·legi.  
c) L'incompliment de les normes estatutàries o dels acords adoptats pel Col·legi Oficial de Psicòlegs de la Comunitat Valenciana, o pel Consell General, llevat que constituïsquen falta de superior entitat.  
d) La infracció de qualssevol altres deures o prohibicions, previstos en l'article 35 d'aquests Estatuts, o la resta de normativa aplicable, quan no meresca la qualificació de greu o molt greu.   
Article 81. Faltes greus  
Es consideraran faltes greus, comeses per les societats professionals:  
a) La indisciplina deliberadament rebel davant d'òrgans de govern col·legials i, en general, la falta greu del respecte degut a aquells.  
b) La negligència reiterada en el compliment de les obligacions col·legials.  
c) Els actes o omissions que atempten la moral, decòrum, dignitat, prestigi i honorabilitat de la professió, o siguen contraris al respecte degut als col·legiats.  
d) L'emissió d'informes o expedició de certificats amb falta a la veritat.  
e) Efectuar promeses o garantir resultats terapèutics, amb finalitats publicitàries o de captació de pacients.  
f) Realitzar publicitat professional amb risc per a la salut o seguretat de les persones, o manifest incompliment de les exigències deontològiques de la professió.  
g) La inobservança dels requisits, controls i precaucions exigibles en l'activitat, serveis i instal·lacions.  
h) La reincidència en la comesa de faltes lleus. S'entendrà que hi ha reincidència quan es cometa més d'una falta lleu en el termini de dos anys.  
Article 82. Faltes molt greus  
Es consideraran faltes molt greus, comeses per les societats professionals:  
a) L'atemptat contra la dignitat de les persones, en ocasió de l'exercici professional.  
b) La desatenció maliciosa o intencionada dels pacients.  
c) L'encobriment o qualsevol tipus d'empara prestat a l'intrusisme professional.  
d) La coacció, amenaça, represàlia o qualsevol altra forma de pressió greu, exercida sobre els òrgans professionals en l'exercici de les seues competències.  
e) Totes aquelles faltes que es realitzen de forma conscient i deliberada, sempre que es produïsca un dany greu.  
f) La reincidència en la comesa d'infraccions qualificades com a greus. S'entendrà que hi ha reincidència quan es cometa més d'una falta greu de la mateixa naturalesa i en el termini de dos anys.  
g) La reiteració de falta greu durant els dos anys següents a la seua sanció.   
CAPÍTOL VI  
DE LES SANCIONS QUE PODEN IMPOSAR-SE   
A LES SOCIETATS PROFESSIONALS.  
Article 83. Sancions   
Sancions que poden imposar-se a les societats professionals:   
1. Per raó de les faltes previstes en el present capítol, es poden imposar les sancions següents:  
a) Multa d'entre 1 euro a 12.000 euros.  
b) Multa 1 euro a 12.000 euros i amonestació pública, mitjançant la publicació de la resolució sancionadora ferma, en els òrgans d'expressió col·legials.  
c) Suspensió temporal de la inscripció en el registre col·legial de societats professionals, per un termini no inferior a un mes ni superior a dos anys.  
e) Baixa definitiva en el Registre Col·legial de Societats Professionals .   
2. Les faltes lleus seran sancionades amb multa d'1 euro fins a 3.000 euros  
3. Les faltes greus seran sancionades amb multa de 3.000 euros fins a 12.000 euros, i/o amb suspensió temporal de la inscripció al Registre Col·legial de Societats Professionals, per un temps inferior a sis mesos.  
4. Les faltes molt greus seran sancionades amb suspensió temporal de la inscripció al Registre Col·legial de Societats Professionals, per un temps superior a sis mesos, i inferior a dos anys.   
5. La reiteració en la comesa de faltes molt greus podrà sancionar-se amb la baixa definitiva en el Registre Col·legial de Societats Professionals, per a la qual cosa l'Acord haurà de ser adoptat per les dues terceres parts dels membres de la Junta de Govern.  
6. Cada una de les sancions disciplinàries, previstes en els apartats anteriors, comportarà l'obligació d'esmenar o corregir els defectes i irregularitats observats; rectificar les situacions o conductes improcedents; executar, en definitiva, l'acord que, simultàniament, adopte l'òrgan competent arran de fets deduïts i comprovats durant la tramitació de l'expedient, i abonar les despeses ocasionades amb motiu de la tramitació dels expedients disciplinaris o dels requeriments que s'hagueren hagut d'efectuar, per conducte notarial, per a les notificacions oportunes.  
7. Per a la imposició de sancions, el Col·legi graduarà la responsabilitat de la inculpada en relació amb la naturalesa de la infracció comesa, transcendència d'aquesta i la resta de circumstàncies modificatives de la responsabilitat, i tindrà potestat per a imposar la sanció adequada, encara que fóra més d'una la que s'establisca per a cada tipus de faltes. En tot cas, per a la qualificació i determinació de la correcció aplicable, es tindran en compte les circumstàncies següents:  
a) La gravetat dels danys i perjudicis causats al pacient, terceres persones, professionals, Col·legi o Consell.  
b) El grau d'intencionalitat, imprudència o negligència.  
c) La contumàcia demostrada o desacatament a l'òrgan competent durant la tramitació de l'expedient.  
d) La durada del fet sancionable.  
e) La reincidència.  
8. Les resolucions que imposen sancions per faltes greus o molt greus, una vegada fermes en via administrativa, podran ser donades a conéixer a les autoritats administratives, a tercers interessats i a la població en general, i utilitzar els mitjans de comunicació que es consideren oportuns, i necessàriament es comunicarà al Registre Mercantil i al Ministeri de Justícia.   
Article 84. Sancions accessòries  
Tant les faltes greus com molt greus, imposades a les societats professionals, portaran amb si la prohibició als infractors de ser proposats per a distincions de cap classe, mentre dure la sanció.  
Article 85. Facultats sancionadores  
1. Les faltes lleus seran sancionades per la Junta de Govern del Col·legi, després d'expedient contradictori, amb la corresponent audiència o descàrrec de l'inculpat, a través del legal representant de la societat professional.   
2. Les faltes greus i molt greus seran sancionades per la Junta de Govern del Col·legi, després de l'obertura de l'expedient disciplinari, tramitat conforme al procediment establit en aquests Estatuts.  
3. Les facultats d'instrucció dels expedients disciplinaris recauen en la Comissió Deontològica, i la Junta de Govern nomenarà, entre els membres d'aquesta, l'instructor de cada procediment.  
Article 86. Efectes de les sancions  
Les sancions comportaran l'efecte corresponent a cada correcció. La seua imposició serà notificada pel secretari als interessats i contra aquesta podran recórrer en la forma i amb els efectes previstos en aquests Estatuts.  
Article 87. Extinció de la responsabilitat disciplinària  
La responsabilitat disciplinària s'extingirà:  
a) Per dissolució de la societat professional.   
b) Per compliment de la sanció.  
c) Per prescripció de les infraccions o de les sancions.  
Article 88. Prescripció i cancel·lació  
1. Les infraccions i les sancions prescriuen:  
a) Les lleus, als sis mesos.  
b) Les greus, als dos anys  
c) Les molt greus, als quatre anys  
El termini de prescripció de la falta comença a comptar-se des del dia en què s'haguera comés.  
La prescripció s'interromprà per la iniciació, amb coneixement de l'interessat, del procediment disciplinari, i es reprendrà el termini de prescripció si l'expedient disciplinari roman paralitzat durant més d'un mes, per causes no imputables al presumpte responsable.  
Article 89. Prescripció de les sancions  
1. Les sancions imposades per la comesa de faltes prescriuen:  
a) Les imposades per la comesa de faltes lleus, a l'any.  
b) Les imposades per la comesa de faltes greus, als dos anys.  
c) Les imposades per la comesa de faltes molt greus, als tres anys.  
2. El termini de prescripció començarà a comptar des de l'endemà en què adquirisca fermesa la resolució per la qual se li imposa.  
3. Interromprà la prescripció la iniciació, amb coneixement de l'interessat, del procediment d'execució, i tornarà a transcórrer el termini si aquell està paralitzat durant més d'un mes per causes no imputables a l'infractor.  
Article 90. Rehabilitació  
1. Els sancionats quedaran automàticament rehabilitats, amb la consegüent nota al Registre, des de l'endemà en què s'extingeix la responsabilitat disciplinària.  
2. Les sancions es cancel·laran:  
a) Si foren per infracció lleu, als sis mesos  
b) Si foren per infracció greu, als dos anys.  
c) Si foren per infracció molt greu, als quatre anys.  
3. Els terminis anteriors es comptaren des de l'endemà a aquell en què la sanció s'haja executat o acabat de complir o prescrit.  
La cancel·lació suposa l'anul·lació de l'antecedent a tots els efectes i, en el cas de les sancions de baixa en el Registre de Societats Professionals, permet a la societat sol·licitar la seua inscripció en el Registre.   
TÍTOL VII  
DE LA COMISSIÓ DEONTOLÒGICA  
Article 91. Composició i funcionament  
En el si del Col·legi hi haurà una Comissió Deontològica, els membres de la qual seran designats per la Junta General a proposta de la Junta de Govern.  
Per Acord de la Junta General es procedirà a desplegar reglamentàriament la seua composició i funcionament.  
TÍTOL VIII  
DEL PROCEDIMENT DISCIPLINARI  
CAPÍTOL I  
ACTES PREVIS I COMPETÈNCIA  
Article 92. Informació reservada  
1. Amb anterioritat a l'Acord d'iniciació del procediment disciplinari, es podrà obrir un període d'informació reservada, per tal de conéixer les circumstàncies del cas concret i la necessitat o no d'iniciar el dit procediment.  
2. Les actuacions que es realitzen durant el període d'informació reservada, seran dutes a terme per qui designe la Junta de Govern entre els membres de la Comissió Deontològica, oït el seu president.  
3. Les actuacions que es porten a efecte en aquest període tindran el caràcter de reservades i la seua durada serà l'estrictament necessària per a assolir els objectius.  
Article 93. Òrgans competents  
1. Serà òrgan competent per a decidir sobre la iniciació del procediment la Junta del Govern del Col·legi.  
2. La funció instructora serà exercida per un membre de la Comissió Deontològica, que serà designat per la Junta de Govern. En cap cas aquesta designació podrà recaure en persona que tinga competència per a resoldre el procediment.  
3. Serà òrgan competent per a resoldre el procediment la Junta de Govern del Col·legi que, així mateix, és competent per a imposar les sancions.  
4. La Junta de Govern del Col·legi serà competent per a ordenar d'ofici o a proposta de l'instructor el sobreseïment del procediment o per a declarar la-no exigència de responsabilitat disciplinària.  
CAPÍTOL II  
INICIACIÓ DEL PROCEDIMENT  
Article 94. Formes d'iniciació  
Els procediments incoats en l'exercici de la potestat disciplinària s'iniciaran sempre d'ofici, per acord de la Junta de Govern, bé per iniciativa pròpia o com a conseqüència de petició raonada d'un altre òrgan o per denúncia.  
En tot cas, la denúncia haurà de ser raonada i mai no podrà ser admesa una denúncia anònima.  
Article 95. Formalització de l'acord d'iniciació  
1. La iniciació del procediment disciplinari es formalitzarà amb l'acord de la Junta de Govern. Aquest acord contindrà els particulars següents:  
a) Identitat del col·legiat presumpte responsable, o bé la identificació de la societat professional.   
b) Identitat de l'instructor i, si fa al cas, del secretari, amb expressió del règim de recusació, que no podrà ser un altre que el previst en la legislació vigent.  
c) Exposició detallada dels fets que se li imputen.  
d) La qualificació de les infraccions que tals fets pogueren constituir.  
e) Sancions que se li poguera imposar.  
f) Autoritat competent per a imposar les sancions i normes que li atribueixen tal competència.  
g) Mesures de caràcter cautelar que haja acordat la Junta de Govern, sense perjudici de què es puguen adoptar durant la tramitació del procediment.  
2. L'acord d'iniciació es comunicarà a l'instructor, amb el trasllat de quantes actuacions hi ha respecte d'això, i al secretari, si n'hi ha, i simultàniament als interessats, i s'entendrà per tals als imputats. Quan es tracte de societats professionals es comunicarà al seu legal representant.   
3. En el cas que n'hi haja, també es comunicarà l'acord d'iniciació al denunciant.  
Article 96. Mesures de caràcter provisional  
Per iniciativa pròpia o a proposta de l'instructor, la Junta de Govern, com a òrgan competent per a iniciar el procediment disciplinari, podrà procedir, mitjançant un acord motivat, l'adopció de mesures de caràcter provisional o cautelar, que asseguren l'eficàcia de la resolució final que poguera recaure.  
CAPÍTOL III  
INSTRUCCIÓ DEL PROCEDIMENT  
Article 97. Actes d'instrucció i al·legacions  
1. Els inculpats disposaran d'un termini de quinze dies, comptadors a partir del dia següent de la notificació de l'acord d'iniciació, per a aportar quantes al·legacions, documents o informacions que estime convenient per a la seua defensa i, si fa al cas, proposar prova, concretant els mitjans de què pretenga valdre's. En la notificació de l'acord d'iniciació del procediment s'indicarà l'esmentat termini als interessats.  
2. Cursada la notificació, a què es refereix el punt anterior, l'instructor disposarà del mateix termini de quinze dies per a ordenar d'ofici la pràctica de quantes diligències siguen adequades per a la determinació i comprovació dels fets i, en particular, de quantes proves puguen conduir al seu aclariment i a la determinació de les responsabilitats susceptibles de sanció.  
3. L'instructor com a primeres actuacions, procedirà a rebre declaració al presumpte inculpat, i quan es tracte de societats professionals, al seu legal representant, i a evacuar quantes diligències es deduïsquen de la comunicació o denúncia que va motivar la incoació de l'expedient i del que aquell haguera al·legat en la seua declaració.  
Article 98. Plec de càrrecs  
1. A la vista de les actuacions practicades i en un termini no superior a tres mesos, comptadors a partir de la incoació del procediment, l'instructor formularà el corresponent plec de càrrecs, el contingut del qual s'estendrà als mateixos aspectes reflectits en l'article 72 d'aquests Estatuts. L'instructor podran, per causes justificades, sol·licitar l'ampliació del termini referit en el paràgraf anterior.  
2. El plec de càrrecs haurà de redactar-se de manera clara i precisa, en paràgrafs separats i numerats per cada un dels fets imputats al col·legiat.  
L'instructor haurà de proposar en el moment d'elaborar el plec de càrrecs, a la vista del resultat de les actuacions practicades, el manteniment o alçament de la mesura de suspensió provisional que, si fa al cas, s'haguera adoptat.  
El plec de càrrecs es notificarà a les persones interessades, i se'ls concedirà un termini de set dies perquè puga contestar-lo, amb les al·legacions que considere convenients a la seua defensa i amb l'aportació de quants documents considere d'interés. En aquest tràmit haurà de sol·licitar, si ho estima convenient, la pràctica de les proves que per a la seua defensa crega necessàries.  
Article 99. Pràctica de la prova  
1. Contestat el plec o transcorregut el termini sense fer-ho, l'instructor podrà acordar la pràctica de les proves sol·licitades que jutge oportunes, així com la de totes aquelles que considere pertinents.  
2. Només podran ser declarades improcedents aquelles proves que, per la seua relació amb els fets, no puguen alterar la resolució final a favor del presumpte responsable, i s'haurà de motivar la denegació, sense que contra aquesta resolució càpia recurs de l'inculpat.  
3. El període de prova no serà superior a trenta dies, ni inferior a deu.  
4. La pràctica i valoració de la prova s'efectuarà d'acord amb el que disposa la legislació vigent. Els fets rellevants per a la decisió del procediment podran acreditar-se per qualsevol mitjà de prova admissible en dret.  
5. Per a la pràctica de les proves proposades, així com per a les d'ofici, quan es crega oportú, es notificarà al psicòleg, i quan es tracte de societats professionals al seu representant legal, el lloc, data i hora en què hauran de realitzar-se, i s'haurà d'incorporar-se a l'expedient la constància de la recepció de la notificació.  
6. La intervenció de l'instructor, en totes i cada una de les proves practicades, és essencial i no pot ser suplida per la del secretari, sense perjudici que l'instructor puga interessar la pràctica d'altres diligències de qualsevol òrgan de l'administració.  
Article 100. Tràmit d'audiència  
Complimentades les diligències previstes en els articles anteriors es donarà vista de l'expedient a l'inculpat, i quan es tracte de societats professionals al seu representant legal, amb caràcter immediat, perquè en el termini de deu dies al·legue el que estime pertinent a la seua defensa i aporte quants documents considere d'interés. Es facilitarà còpia completa de l'expedient a l'inculpat quan aquest així ho sol·licite.  
Article 101. Proposta de resolució  
Conclosa la instrucció del procediment, l'instructor formularà proposta de resolució, en què es fixaran de forma motivada els fets i s'especificaran els que es consideren provats i la seua qualificació; es determinaran les infraccions que aquells constituïsquen i la persona física o jurídica que resulte responsable, i s'especificarà la sanció que proposa que s'impose; o bé es proposarà la declaració de la no-existència d'infracció o de responsabilitat.  
La proposta de resolució es notificarà als interessats; se'ls indicarà la posada de manifest del procediment, i se'ls concedirà un termini de quinze dies per a formular al·legacions i justificacions que estime pertinents davant de l'instructor.  
Oït l'inculpat, o transcorregut el termini sense cap al·legació, es remetrà amb caràcter immediat l'expedient complet a la Junta de Govern, perquè procedisca a dictar la decisió que corresponga o, si fa al cas, ordenarà l'instructor la pràctica de les diligències que considere necessàries.  
CAPÍTOL IV  
FINALITZACIÓ DEL PROCEDIMENT  
Article 102. Resolució  
1. El termini per a resoldre el procediment disciplinari serà de sis mesos, comptadors des de la notificació de l'acord d'iniciació.  
2. La Junta de Govern dictarà una resolució, que serà motivada i decidirà sobre totes les qüestions plantejades pels interessats i aquelles altres derivades del procediment.  
3. La resolució s'adoptarà en el termini de deu dies, comptadors des que acabe el termini per a tràmit d'audiència sobre la proposta de Resolució i es rebran els documents, al·legacions i informacions que es troben en poder del procediment.  
4. En la resolució no es podran acceptar fets diferents dels determinats en la fase d'instrucció del procediment, amb independència de la diferent valoració jurídica. No obstant això, quan la Junta de Govern considere que la infracció comporta més gravetat que la determinada en la proposta de resolució, es notificarà a l'interessat perquè aporte quantes al·legacions estime convenient, i es concedirà un termini de quinze dies.  
5. La resolució es notificarà als interessats i serà executiva quan pose fi a la via corporativa.  
CAPÍTOL V  
RÈGIM DISCIPLINARI DELS MEMBRES  
 DE LA JUNTA DE GOVERN  
Article 103. Competència  
1. La Junta de Govern serà competent per a iniciar els procediments disciplinaris contra els membres de la pròpia Junta de Govern del Col·legi, d'ofici o per denúncia.  
2. Serà instructor del procediment disciplinari un membre de la Comissió Deontològica.  
3. Serà competent per a resoldre i, si fa al cas, imposar mesures provisionals, la Junta de Govern del Col·legi.  
4. El procediment se seguirà pels mateixos tràmits establits en aquest títol VI.  
TÍTOL IX  
DEL RÈGIM D'HONORS I DISTINCIONS  
Article 104. Competència  
Correspon a la Junta de Govern del Col·legi la concessió dels honors i distincions que s'establisquen per als col·legiats, per a les societats professionals i per a qui, sense ser-ho, hagen prestat serveis de rellevància a la professió.  
Article 105. Classes d'honors i distincions  
Els distints tipus d'honors, distincions i condecoracions quedaran especificats en un reglament.  
Article 106. Procediment per a la concessió  
La concessió d'honors i distincions es realitzarà a iniciativa de la Junta de Govern o del 20% dels col·legiats, i en aquest cas s'haurà de presentar escrit, dirigit a la Junta de Govern, en què es justifique documentalment la sol·licitud.  
TÍTOL X  
DEL RÈGIM JURÍDIC  
Article 107. Notificació d'acords  
Els acords de la Junta General i de la Junta de Govern del Col·legi, i les decisions del degà i la resta de membres de la Junta de Govern, que hagen de ser notificats als col·legiats, o a les societats professionals, referits a qualsevol matèria, inclús la disciplinària, podran ser-ho en el domicili que tinguen comunicat al Col·legi.  
Si no pot ser efectuada la notificació en els termes que preveu els apartats 1, 2, i 3 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la notificació s'entendrà efectuada en els quinze dies de la seua exposició al tauler d'anuncis, destinat als dits efectes al Col·legi, sense perjudici del que preveu l'article 61 de l'esmentada norma legal.  
Article 108. Recursos  
Els acords emanats de la Junta de Govern, o del seu degà, podran ser recorreguts en reposició davant de la mateixa, en el termini d'un mes des de la seua notificació, i s'entendrà desestimat si en el termini d'un mes no haguera sigut resolt.  
Aquells acords que afecten situacions personals hauran de ser notificats als interessats.  
La Junta de Govern podrà acordar, motivadament, a sol·licitud del recurrent, la suspensió de l'execució de l'acte recorregut.  
La resolució de la Junta de Govern i, si fa al cas, de la Junta General, posarà fi a la via administrativa, i podrà interposar-se, davant d'aquesta, recurs contenciós administratiu.  
En les resolucions que es dicten en matèria disciplinària podran, potestativament, interposar recurs d'alçada davant del Consell General de Col·legis.  
Article 109. Nul·litat i anul·labilitat  
1. Són nuls de ple dret els actes i acords dels òrgans col·legials que incórreguen en algun dels supòsits previstos en l'art. 62 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Són anul·lables els actes i acords dels òrgans col·legials que incórreguen en algun dels supòsits de l'article 63 de la precitada norma legal.  
3. La Junta de Govern revisarà d'ofici els seus actes subjectes al dret administratiu.  
4. El que disposen els apartats anteriors s'entén sense perjudici de la competència de l'administració autonòmica, per a conéixer els recursos que s'interposen contra els actes administratius dictats pels òrgans col·legials, i es farà ús de competències i facultats delegades en aquests per l'administració.  
TÍTOL XI  
CAPÍTOL I  
MODIFICACIÓ D'ESTATUTS  
Article 110. Modificació d'Estatuts  
La modificació dels Estatuts col·legials serà proposada per la Junta de Govern i haurà de ser aprovada per la Junta General, en sessió extraordinària, amb els vots favorables dels dos terços dels assistents.  
CAPÍTOL II  
UNIÓ, FUSIÓ, ABSORCIÓ I DISSOLUCIÓ  
Article 111. Unió, fusió i absorció  
La unió, fusió o absorció del Col·legi amb un altre de la mateixa professió o de professió diferent, exigirà l'acord de la majoria absoluta dels col·legiats, i s'adoptarà en Assemblea General Extraordinària convocada a aquest efecte. L'acord de fusió i d'absorció portarà implícit l'acord de dissolució.  
La Junta de Govern comunicarà a l'autoritat competent l'acord adoptat pel Col·legi, i traslladarà la sol·licitud que inicie el procés acordat, en els termes que legalment i reglamentàriament procedisca.  
L'acord de fusió o absorció haurà de contindre, almenys, els punts següents:  
a) Identificació del col·legi professional amb què es pretén practicar la fusió, unió o absorció, així com la condició d'absorbent o absorbit del Col·legi en els processos de tal naturalesa.  
b) Nomenament dels col·legiats que hagen de formar part de la Comissió Mixta que, si fa al cas, reunisca representants d'ambdós col·legis per a establir els termes concrets de la unió, fusió o absorció.  
Article 112. Dissolució  
La dissolució d'un Col·legi tindrà lloc, sense perjuí de les causes legalment previstes, quan:  
a) La professió perda, d'acord amb la llei o norma que la regule, el caràcter de col·legiada.  
b) Per unió o fusió.  
c) Per absorció per un altre col·legi.  
d) Per falta de col·legiats que no permeta cobrir els llocs previstos de l'òrgan de govern, sense simultaniejar o duplicar càrrecs.  
La dissolució requerirà acord de l'Assemblea General, adoptat per majoria absoluta dels col·legiats.  
En la liquidació dels béns, en cas de dissolució, s'actuarà segons el que preveu l'article 53 d'aquests Estatuts.  
DISPOSICIÓ ADDICIONAL  
Única  
En allò no previst en els presents Estatuts, amb referència al règim jurídic d'actuacions i acords sotmesos al dret administratiu i sobre procediment disciplinari, seran aplicables, respectivament, les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Reial Decret 1398/1993, de 4 d'agost, pel qual s'aprova el Reglament de Procediment per a l'Exercici de la Potestat Sancionadora.  
DISPOSICIÓ TRANSITÒRIA  
La Junta de Govern del Col·legi Oficial de Psicòlegs de la Comunitat Valenciana queda facultada, per la Junta General, per a modificar els presents Estatuts, quan afecte la legalitat del seu contingut i així s'haja posat de manifest per la conselleria competent, en el tràmit, d'aprovació d'aquests pel Consell.